STROPKOV. Ondavská detská cyklotour v nedeľu odštartuje svoje prvé kolo na ihrisku v stropkovskej mestskej časti Bokša o 17.00 h. Súťaž bude prebiehať v predpísaných kategóriách na horských bicykloch v teréne. Radnica o tom informuje na svojej webovej stránke.
Cyklotour je rozdelená do dvoch vekových kategórií.
Preteká sa na horských bicykloch na uzavretom a prehľadne vyznačenom okruhu.
Povinnou výbavou malých športovcov je cyklistická prilba. Organizátori zároveň odporúčajú súťažiacim mať pri sebe kartičku poistenca.
V mladšej kategórii je vhodná prítomnosť zákonného zástupcu.
Preteky sa uskutočňujú za každého počasia, v prípade extrémne nepriaznivého si usporiadateľ vyhradzuje právo na zmenu.
Každé z troch kôl, ktoré sa uskutočnia v priľahlých oblastiach mesta Stropkov, sa bude hodnotiť osobitne. Prví traja v každej kategórii budú odmenení vecnými cenami a diplomom.
Celkoví víťazi Ondavskej detskej cyklotour 2016 budú vyhlásení 5. augusta na Námestí SNP v Stropkove počas jarmočného programu.
Cieľom pretekov je podľa organizátorov propagácia cyklistiky a zmysluplné vyplnenie voľného času detí a mládeže.
Druhé kolo súťaže sa uskutoční 24. júla v chatárskej oblasti Šandal Roveň.